Chandur

**Chandur** () nya pemakai manis beais ti ngundan jeli tepung berau pandan ke bechura gadung, santan enggau gula apung. Pemakai tu suah ditemu ba Asia Tenggara, kelebih agi ba Indonesia  Malaysia, Brunei, Kemboja, Timor Leste, Laos, Vietnam, Thailand, Singapura, Filipina, enggau Myanmar. Kelimpah ari jeli gadung nya, utai ti ditambah ba pemakai tu iya nya nangka, kachang azuki mirah ke manis, tauka buah rian.

## Sejarah

Asal chandur ulih dipansik baru ngagai Jawa, Indonesia, ke alai iya dikelala enggau nama *dawet*. Alai penatai iya berengkah ari menua pesisir di Jawa, kenyau ari kelia lalu terus nyentuk ke sehari tu.  Nama *dawet* dalam jaku Jawa bisi dirikod ba manuskrip jaku Jawa iya nya Serat Centhini, ditulis entara taun 1814 enggau 1823 ba Surakarta, Jawa Tengah. Siku kaban akademik Indonesia madahka, ai irup manis *dawet* engka bisi dirikod dalam manuskrip Kresnayana, ke ditulis ari Perintah Kediri urung abad ke-12 ba Jawa. Ba Jawa, *dawet* merujuk ngagai kesemua jeli gadung chandur, selalu iya digaga ari tepung sagu *[[Arenga pinnata|aren]]* tauka tepung berau, santan enggau *gula jawa*. Siku pakar sejarah Indonesia madahka, sagu tauka tepung berau engka kala dikena nyadi ramu ai irup manis dalam raban bansa betanam betupi padi Jawa kelia. Amat, jeli chandur enggau variasyen iya nya produk betanam betupi menua pesisir, agi diasilka ngena chara tradisional ba kampung Jawa. Ba Banjarnegara, Jawa Tengah, *dawet* iya nya tradisional disaji nadai berais. Kemaya hari tu, ais batu tauka ais cukur suah ditambah ngagai ai irup tu.

Chandur, taja pia, udah mansang bebida ba menua ti bebida. Ba Jawa (Indonesia), chandur semina nunjukka "jeli pandan ti disaji dalam santan" ti bechura gadung, ke alai kekadang daun pandan tauka selungkit nangka tau ditambah. Berebak enggau nya, di Sumatera Barat (Indonesia), chandur (*cindua*) bisi dua chura iya nya gadung enggau mirah. Chandur mirah digaga ari tepung sawit enggau tepung berau, udah nya iya diberi pewarna pemakai ari getah gambir. Nya bebida enggau chandur di Malaysia enggau Singapura ke alai bemacham ramu baka kacang mirah manis enggau jagung manis tau dichampur dalam baka *es campur*.

Chandur suah agi dipantaika enggau ais, lalu tu engka nyadi lebuh ais udah sedia bisi. Iya engka bepun ari mengeri palan penyangkai kapal Malaya baka Melaka enggau Pulau Pinang ke alai teknologi kapal ais British deka nyendiaka ais ti diguna.

Dalam adat Jawa, dawet tauka chandur nyadi sebagi ari pengerami melah pinang tradisional bansa Jawa. *Dodol dawet* (Jaku Jawa ungkup "nyual dawet") dipejalaika maya pengerami Midodareni, sehari sebedau pengawa melah pinang. Udah tembu *siraman* pengantin indu, apai indai deka nyual dawet ngagai temuai enggau kaban belayan ke bisi datai. Temuai nya mayar dawet ngena duit syiling terakota ti deka diberi ngagai pengantin indu nyadika lambang penatai pemisi diri sebilik. Reti simbolik nya nyadika pengarap apai indai ngambika pengawa melah pinang pagila deka digulu mayuh temuai, "sama mayuh enggau jeli cendol ti benung dijual." Ba Jawa lebuh jeman Hindia Timur Belanda, penyual dawet tisi jalai ngena *pikulan* (bakul ti dibai ngena batang timbang) suah ditemu ba mengeri Jawa, baka ti ulih dipeda ba gambar lama ti digaga urung taun 1935.

Di Indonesia lima tradisyen ngaga cendol udah diaku Opis Menteri Pelajar enggau Budaya Indonesia nyadi pesaka budaya ti enda bepegai. Tiga tradisyen dawet (versi chandur jaku Jawa) udah diaku dalam taun 2010 enggau 2018, semua nya direjista ba baruh Yogyakarta. Tu nyengkaum dawet, dawet camcau, enggau dawet sambel. Es cendol diaku ba taun 2016 direjista di baruh provinsi Jawa Barat, lalu *cendol* diaku ba taun 2020 direjista di baruh provinsi Pulau Riau. Chandur udah ditukuka Opis Pesaka Bansa Malaysia nyadi pemakai pesaka Malaysia. Asal cendol tu ari Indonesia, tang tiap menua ngembuan tukuh kediri empu sereta komposisi ramu ke nyelai.

## Variasyen

### Indonesia
Ba Indonesia, bansa chandur ke pemadu tebilang iya nya *es dawet ayu* Jawa ari Banjarnegara, Jawa Tengah. Bansa ke bukai iya nya chandur chelum ti dikumbai *es dawet ireng* ari Purworejo, Jawa Tengah. *Ireng* nya leka jaku Jawa ti mai reti "chelum". Ari ke ngena daun pandang gadung, chandur chelum tu bulih chura iya ari *merang* tauka abu tangkai padi ti udah angus bechampur enggau ai. Kelimpah ari ramu paung mi jeli gadung, sirap gula sawit, enggau santan, chandur ais engka bisi diberi enggau topping tambah. Toping tambah ti tebilang di Indonesia nyengkaum bangka, tapai, leka rian, enggau tusu choklat disejat. Ba Kampung Bayat, Klaten enggau Kampung Jabung, Ponorogo, chandur digaga ari tepung aren lalu ngembuan chura ti lesi sereta terang. Ba Kabupaten Karanganyar, chandur ungu tauka *dawet ungu* digaga ari keribang. *Dawet beras* ba Tegal digaga ari tepung berau sereta bechura burak. Ai irup tu dipantaika enggau chara numbuk limau ke dalam mangkuk, udah nya nambahka chandur enggau gula chair tambah. Ai chandur spesyel ari Solo nya *dawet telasih*. Dalam siti mangkuk, iya ngundan cendol, pulut burak, puding beras, pulut *[[tapai]]*, benih basil, santan, gula pasir chair, enggau ais batu. Siti agi varian ke baru di Indonesia iya nya cendol latte, iya nya begulai entara chandur enggau kupi latte.

### Malaysia
Ba Malaysia, toping tambah baka kachang mirah, pulut, jeli gadung, jagung bekrim, rian, pulut tapai enggau sekelim engka disengkaum. Chandur dibai orang dagang Jawa ke menua Malaysia dalam abad ke-19 lalu kenyau ari nya nyadi pemakai manis ke pemadu penting dalam pemakai Malaysia. Iya suah dipantaika maya pengerami baka Aidilfiteri, hari besai orang Islam ti nandaka pengujung Ramadan, bulan puasa. Chandur mega pemakai jalai ti tebilang di Malaysia, kelebih agi di Pulau Pinang.

### Singapura
Pengaruh Singapura enggau Barat udah meri pangka ngagai variasyen cendol ti bebida, baka cendol enggau sekelim vanila tauka ditambah enggau rian.

## Kereban sanding